For første gang herhjemme er det lykkedes at kurere diabetes.

40-årige Claus Brøndum er nu kureret for sygdommen, efter læger på Rigshospitalet har haft succes med en ny type behandling.

- Det her med at spise på bestemte tidspunkter hver dag og at skulle tage insulin flere gange om dagen. Det er væk. Det er jo en kæmpe forskel, og det er stadigvæk lidt svært at fatte, at det er sket, siger Claus Brøndum.

Bugspytkirtlen regulerer ikke blodsukkeret

Når man har diabetes type-1 skyldes det, at bugspytkirtlen som producerer insulin, og dermed regulerer vores blodsukker, ikke fungerer normalt. Når bugspytkirtlen ikke formår at holde blodsukkeret stabilt, tager nyrernes blodkar skade, og holder til sidst op med at fungere.

Den nye behandling består i al sin enkelhed af, at Claus Brøndum har fået transplanteret en ny bugspytkirtel og en ny nyre.

Videnskaben har længe vidst at sukkersyge kunne kureres ved at transplantere bugspytkirtlen. Men det er et meget sart organ, så selvom man allerede forsøgte operationen for 20 år siden, var resultaterne ikke gode nok, hverken i Danmark eller internationalt. Sidenhen har nye teknikker og ny medicin medført, at risikoen for komplikationer efter transplantationen er faldet betydeligt.

Har levet med sygdommen altid

Det har længe været et højt ønske for Claus Brøndum, som har levet 40 år med type 1-diabetes. Og det er han ikke ene om. 32.000 danskere lider af den type sukkersyge.

Men den succesfulde behandling betyder, at han ikke længere skal bruge insulinsprøjter, og ikke længere skal måle blodsukker, for han er nu helt kureret for sukkersyge.

Claus Brøndum har haft diabetes 1 siden han var et år gammel.

Ny teknik i Danmark

I blandt andet Norge har man i en årrække foretaget den samme slags transplantationer, som man nu, på ny, kan tilbyde i Danmark. Region Midtjylland og Region Nordjylland har også haft aftaler om at sende danske patienter til Norge.

Kirurgen, som foretog operationen, Allan Rasmussen, glæder sig over de nye muligheder.

- Jeg synes, det er stort. Det er jo dejligt at kunne tilbyde patienten den behandling, som er den helt rigtige, siger Allan Rasmussen efter at have opereret Claus Brøndum.

I første omgang vil operationen kun blive tilbudt de patienter som har fået nyresvigt på grund af sygdommen. Den diagnose fik Claus Brøndum i 2014. Der står lige nu 10 patienter på venteliste til at få foretaget en lignende transplantation, og det vurderes, at der er omkring 600 danske patienter med både diabetes type-1 og nyresvigt.

Reelt vil kun omkring 15 danskere årligt blive tilbudt den nye operation, som det ser ud lige nu. Patienterne må heller ikke have alvorlig hjerte-kar-sygdom.